Spinning Jenny
Spinning Jenny, sandsynligvis den første funktionsdygtige mekaniske spindemaskine, opfundet og udviklet i England af James Hargreaves i 1760'erne. Den var hånddreven og kunne spinde otte tråde ad gangen, senere efter forbedringer ca. 100; det blev således muligt for én person at producere lige så meget garn som adskillige håndspindere. Til trods for at Spinning Jenny kun kunne spinde en forholdsvis grov tråd, vakte maskinen vrede blandt spindere, som frygtede for deres udkomme. Spindemaskinen blev senere forbedret af Richard Arkwright og Samuel Crompton (1753-1827) og bidrog til at revolutionere tekstilindustrien.